Universitatea „Alexandru Ioan Cuza” din Iași a obținut o finanțare de peste 1,4 milioane de lei la competiția de proiecte de colaborare cu Republica Moldova.
Este vorba despre proiectele „Căi pentru depășirea amenințărilor induse de riscurile hidro-climatice în ariile transfrontaliere rurale din valea Prutului. Analiză multicriterială” și „Decolonizarea memorie: rolul expresiilor culturale în procesarea moștenirii sovietice în Republica Moldova și România”, care vor fi realizate în parteneriat cu Universitatea de Stat din Moldova.
Un al treilea proiect vizează „Sănătate mintală și adaptare academică a studenților internaționali și refugiați.” și va fi realizat împreună cu Universitatea de Stat de Medicină și Farmacie „Nicolae Testemițanu” din Republica Moldova.
Competiția de proiecte de colaborare cu Republica Moldova este organizată de Ministerul Cercetării, Inovării și Digitalizării și Ministerul Educației, prin Unitatea Executivă pentru Finanțarea Învățământului Superior, a Cercetării, Dezvoltării și Inovării (UEFISCDI).
Aceasta are ca scop consolidarea rețelelor de cercetare deja existente și dezvoltarea de noi colaborări între grupuri de cercetători din România și Republica Moldova. Obiectivele anunțate sunt realizarea de proiecte de cercetare-dezvoltare comune, stimularea mobilității cercetătorilor din cele două state, formarea tinerei generații de cercetători și identificarea complementarității între infrastructurile de cercetare existente în România și Republica Moldova. Bugetul total alocat competiției a fost de 20 de milioane de lei.
În total, în cadrul acestei ediții, au fost depuse 179 de proiecte, dintre care 174 au fost eligibile și 38 au fost selectate pentru finanțare.